Նախագիծ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ԿԱՌԱՎԱՐՈՒԹՅՈՒՆ**

« » 2022թ. թիվ -Ն

**Ո Ր Ո Շ ՈՒ Մ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ՀՈԿՏԵՄԲԵՐԻ 27‑Ի N 1109-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Ղեկավարվելով  «Նորմատիվ իրավական ակտերի մասին» Հայաստանի Հանրապետության օրենքի 33-րդ և 34-րդ հոդվածներով՝ Հայաստանի Հանրապետության կառավարությունը **որոշում է.**

1. Հայաստանի Հանրապետության կառավարության 2016 թվականի հոկտեմբերի 27-ի «Պետական իշխանության մարմինների սպասարկման գրասենյակների գործառույթներ իրականացնող օպերատորների ցանկը հաստատելու, գործառույթների իրականացումն օպերատորին պատվիրակելու, գործառույթների ցանկը հաստատելու, օպերատորի հետ կնքվող ծառայությունների մատուցման պայմանագրի օրինակելի ձևը և օպերատորին առաջադրվող նվազագույն տեխնիկական պահանջները սահմանելու մասին» N 1109-Ն որոշման (այսուհետ՝ Որոշում) մեջ կատարել հետևյալ փոփոխությունները.
2. 1-ին կետը լրացնել հետևյալ բովանդակությամբ նոր նախադասությամբ. «Սահմանել, որ Հավելված N 1-ում նախատեսված օպերատորների կողմից օպերատորի` Հավելված N 2-ով ամրագրված գործառույթներն իրականացվում են Հայաստանի Հանրապետության ամբողջ տարածքում, բացառությամբ Աբովյան համայնքի, որտեղ Հավելված N 2.1-ով սահմանված գործառույթները իրականացնում է միայն Հավելված N 1-ի 1-ին կետով նախատեսված օպերատորը՝ քաղաքացիական կենտրոնի գործարկման եղանակով»,

2 Որոշումը լրացնել հետևյալ բովանդակությամբ նոր՝ 2.2 կետով.

Քաղաքացիական կենտրոն Է համարվում «Հայփոստ» ՓԲԸ կողմից հիմնված այն գրասենյակը, որը իրականացնում է պետական մարմինների կողմից քաղաքացիների սպասարկման գրասենյակների՝ սույն որոշման հավելված N 2.1-ի գործառույթներ (ծառայություններ) բացառապես իր աշխատակիցների միջոցով».

1. Որոշման 5-րդ կետի 1-ին ենթակետը լրացնել հետևյալ բովանդակությամբ նոր նախադասությամբ.

«Պայմանագրի օրինակելի ձևի դրույթները կիրառելի են և ենթակա են լրացման Քաղաքացիական կենտրոնում մատուցվող ծառայությունների դեպքում այնքանով, որքանով իրենց էությամբ չեն հակասում սույն որոշմամբ սահմանված կարգավորումներին»:

1. Որոշումը լրացնել հետևյալ բովանդակությամբ նոր՝ 4.1 կետով

«Հաստատել Քաղաքացիական կենտրոնում մառուցվող ծառայությունների ցանկը համաձայն N 2.1 հավելվածի»,

1. Որոշումը լրացնել N 2.1 հավելվածով՝ համաձայն հավելված N 2.1-ի,
2. Բարձր տեխնոլոգիական արդյունաբերության նախարարին, մինչև 2022 թվականի հուլիսի 11-ը Կառավարության հաստատմանը ներկայացնել «Հայփոստ» ՓԲԸ կանոնադրական կապիտալի ավելացման վերաբերյալ առաջարկ՝ Աբովյան համայնքում քաղաքացիական կենտրոնի կառուցման, կահավորման, ինչպես նաև համակարգը պետական համակարգերին «Հայփոստ» ՓԲԸ առաջնային սպասարկում ապահովող համակարգի ինտեգրման աշխատանքներն ապահովելու նպատակով։
3. Ֆինանսների նախարարին և Հանրային ծառայությունները կարգավորող հանձնաժողովի նախագահին (համաձայնությամբ)՝ մինչև 2022 թվականի սեպտեմբեր 26-ը Կառավարության հաստատմանը ներկայացնել Աբովյան համայնքում ստեղծվելիք Քաղաքացիական կենտրոնի ծառայությունների մատուցման գնագոյացման մեթոդաբանության նախագիծը։
4. Արդարադատության նախարարին՝ մինչ 2022 թվականի դեկտեմբերի 31-ը Կառավարության հաստատմանը ներկայացնել Աբովյան համայնքում Քաղաքացիական կենտրոնում մատուցված ծառայությունների մոնիտորինգի և որակի կառավարման համակարգի նախագիծը։
5. Արդարադատության նախարարին, Բարձր տեխնոլոգիական արդյունաբերության նախարարին, Տարածքային կառավարման և ենթակառուցվածքների նախարարին, Աշխատանքի և սոցիալական հարցերի նախարարին, Ոստիկանության պետին, Պետական եկամուտների կոմիտեի նախագահին, Կադաստրի կոմիտեի ղեկավարին՝ մինչև Աբովյան համայնքում քաղաքացիական կենտրոնի գործարկումը ապահովել նշված համայնքում ծառայություններ մատուցող պետական մարմինների սպասարկման կենտրոնների հանրային ծառայողների, այլ աշխատակիցների հաստիքների կրճատումը և «Հայփոստ» ՓԲԸ քաղաքացիական կենտրոնում նոր հաստիքների ստեղծումը՝ դրանց համալրման առաջնահերթությունը տալով պետական մարմինների սպասարկման կենտրոնների նախկին աշխատակիցներին:
6. Որոշման Հավելված 1-ով սահմանված օպերատորների կողմից (բացառությամբ հավելվածի 1-ի կետով սահմանված օպերատորի) պետական իշխանության սպասարկման գրասենյակների գործառույթների իրականացնելու իրավունքը Աբովյան համայնքում դադարում է և որոշման 6-րդ կետի 1-ին կետի 1-ին ենթակետին համապատասխան կնքված պայմանագիրը ենթակա է դառնում լուծման Աբովյան համայնքում քաղաքացիական կենտրոնի գործարկման պահից: Քաղաքացիական կենտրոնի գործարկման օր է համարվում Արդարադատության նախարարության կողմից հրապարակային ծանուցումների պաշտոնական www.azdarar.am կայքում այդ մասին հայտարարություն տարածելու օրը: Աբովյան համայնքում քաղաքացիական կենտրոնի գործարկման վերջնաժամկետ է սահմանվում 2023 թվականի հունվարի 1-ը:
7. Սույն որոշումն ուժի մեջ է մտնում պաշտոնական հրապարակմանը հաջորդող օրվանից, բացառությամբ 1-ին կետի, որն ուժի մեջ է մտնում «Հայփոստ» ՓԲԸ կողմից քաղաքացիական կենտրոնի գործարկման օրվանից:

|  |  |
| --- | --- |
| **Հայաստանի Հանրապետության վարչապետ** | **Ն. Փաշինյան** |

**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2016 ԹՎԱԿԱՆԻ ՀՈԿՏԵՄԲԵՐԻ 27‑Ի N 1109-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՆԱԽԱԳԾԻ ՎԵՐԱԲԵՐՅԱԼ**

1. ***Ընթացիկ իրավիճակը և իրավական ակտի ընդունման անհրաժեշտությունը.***

Կառավարության 2021-2026 թվականների ծրագրի 6.2-րդ կետով նախատեսվել է, որ պետական ծառայությունների համընդհանուր հասանելիությունն ապահովելու նպատակով Կառավարությունը նախաձեռնելու է ծառայությունների միասնական գրասենյակների արդիական մոդելի մշակումը և ներդնումը, սահմանելու է պետական ծառայությունների մատուցման պատվիրակման ընթացակարգերը։

Կառավարության 2022 թվականի մայիսի 13-ի «Հանրային կառավարման բարեփոխումների ռազմավարությունը, 2022-2024 թվականների ճանապարհային քարտեզը և արդյունքային շրջանակը, ռազմավարության իրականացման հսկողությունն ու համակարգումն ապահովող անձանց ցանկը հաստատելու մասին» N 691-Լ որոշման հավելվածի 4.2 ենթաբաժնում՝ 30-րդ կետում որպես կատարման ենթակա գործողություն է ամրագրված հանրային ծառայությունների մատուցումը ոչ պետական օպերատորին պատվիրակելու նպատակով ինստիտուցիոնալ և իրավական հիմքերի ներդրումը: Ըստ նույն գործողության՝ ծառայությունների պատվիրակման հիմքում կդրվեն ծառայությունների մատուցման որակը բարձրացնելու, լիարժեք հասանելիություն ապահովելու և ծախսարդյունավետության նպատակները: Նույն ենթաբաժնի 30-րդ կետում ամրագրված է միասնական գրասենյակի ձևաչափով ծառայությունների մատուցման մոդել ներդրումը՝ հանրային ծառայությունների քաղաքականության ընդհանուր տրամաբանության ներքո։

Միաժամանակ 2022 թվականի փետրվարի 17-ին Արդարադատության նախարարության և «Հայփոստ» ՓԲԸ-ի միջև կնքվել է համագործակցության վերաբերյալ համաձայնագիր (այսուհետ՝ Համաձայնագիր): Համաձայնագրում որպես համագործակցության ռազմավարական նպատակ է նշվել «Հայփոստ» ՓԲԸ-ի փոստային ցանցի հնարավորությունների օգտագործմամբ պետական, ինչպես նաև տեղական ինքնակառավարման մարմինների գործառույթներից բխող հանրային որակյալ ծառայությունների հասանելիության ու մատչելիության բարձր մակարդակի ապահովումը Հայաստանի Հանրապետության ողջ տարածքում, և բոլոր տարածքների բնակիչների ու տնտեսվարողների համար հավասար հնարավորությունների ապահովումը:

Հայաստանի Հանրապետության դատական և իրավական բարեփոխումների 2019-2023 թվականների ռազմավարությամբ ամրագրված Կառավարության առաջնահերթություններից է պետական կառավարման արդյունավետության բարձրացումը, որը ենթադրում է կրկնվող գործառույթների վերհանում, դանդաղ, ոչ արդյունավետ, անհարկի բյուրոկրատական ընթացակարգերի կրճատում, տարբեր պետական հիմնարկներում և ստորաբաժանումներում իրականացվող միևնույն տեսակի գործառույթների կենտրոնացում և մեկտեղում, գործառույթների ծախսատարության գնահատում և ծախսերի նվազեցմանն ուղղված շարունակական բարեփոխումների իրականացում, պետության կողմից մատուցվող ծառայությունների որակի արդիականացում, ավտոմատացում և թվայնացում: Հայաստանի Հանրապետության բոլոր բնակավայրերում հանրային ծառայությունների մատուցման հասանելիության և մատչելիության ապահովման նպատակը ամրագրված է նաև վարչապետի աշխատակազմ ներկայացված Դատական և իրավական բարեփոխումների 2022-2026 թվականների ռազմավարության նախագծում:

1. ***Առաջարկվող կարգավորման բնույթը.***

Նախագծով առաջարկվում է որպես Հայաստանի Հանրապետության ողջ տարածքում հանրային փոստային ցանցի սպասարկման կետերի միջոցով հանրային ծառայություններ մատուցող քաղաքացիական կենտրոնների ստեղծման հերթական քայլ ամրագրել Քաղաքացիական կենտրոնի ստեղծումը Աբովյան համայնքում և տվյալ Քաղաքացիական կենտրոնի միջոցով հանրային ծառայությունների մատուցման բացառիկ լիազորության վերապահումը «Հայփոստ» ՓԲԸ-ին:

1. ***Ակնկալվող արդյունքը.***

Պետության կողմից մատուցվող ծառայությունների միասնական հարթակի ստեղծման ճանապարհին կարևոր քայլ է հանդիսանալու «Հայփոստ» ՓԲԸ-ին և պետության կողմից վերահսկվող Հայաստանի Հանրապետության հանրային փոստային ցանցի սպասարկման կետերում հանրային (պետական) և համայնքային ծառայությունների մատուցման ապահովումը, և Աբովյան համայնքում քաղաքացիական կենտրոնի բարեհաջող գործարկումն ու ակնկալվող արդյունքի ձեռքբերում հնարավոորւթյուն կստեղծի աստիճանաբար Հայաստանի Հանրապետության բոլոր բնակավայրերում ապահովել հանրային ծառայությունների հասանելիությունը և մատչելիությունը։

1. ***Նախագծի մշակման գործընթացում ներգրավված ինստիտուտները և անձինք.***

Նախագիծը մշակվել է Արդարադատության նախարարության կողմից:

1. ***Նախագծի ընդունման կապակցությամբ Հայաստանի Հանրապետության պետական բյուջեում ծախսերի և եկամուտների նվազեցման կամ ավելացման մասին.***

Նախագծի ընդունման արդյունքում Հայաստանի Հանրապետության պետական բյուջեում լրացուցիչ ծախսերի չափը ենթակա է հետագա հստակեցման:

**6․ «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ»**

Կառավարության որոշման նախագիծը բխում է Հայաստանի Հանրապետության կառավարության 2021 թվականի օգոստոսի 18-ի N 1363 - Ա որոշմամբ հաստատված՝ Հայաստանի Հանրապետության կառավարության 2021-2026թթ․ ծրագրի 5․5 կետով սահմանված՝ հանրային ծառայությունների միասնական գրասենյակների բոլոր մարզերում ծավալման նպատակից:

Նախագծի ընդունման անհրաժեշտությունը պայմանավորված է Հայաստանի Հանրապետության կառավարության 2021 թվականի նոյեմբերի 18-ի N 1902-Լ որոշմամբ հաստատված՝ Հայաստանի Հանրապետության կառավարության 2021-2026 թվականների գործունեության միջոցառումների ծրագրի 12 կետով սահմանված՝ Հայաստանի բոլոր մարզերում «Մեկ պատուհանի» սկզբունքով հանրային ծառայությունների միասնական գրասենյակի գործարկում միջոցառման իրականացմամբ։

Նախագծի ընդունումը բխում է նաև Կառավարության 2019 թվականի հոկտեմբերի 10-ի «Հայաստանի Հանրապետության դատական և իրավական բարեփոխումների 2019-2023 թվականների ռազմավարությունը և դրանից բխող գործողությունների ծրագրերը հաստատելու մասին» N 1441-Լ որոշման հավելված N 1-ում սահմանված՝ «մեկ կանգառ, մեկ պատուհան» սկզբունքով ծառայությունների մատուցման միասնական կենտրոնի ստեղծման նպատակից: